טקסטים של תחנת הגיל הרך לקריאה אחרונה של צוות הגיל הרך, לפני העברה לתרגום

**מלכה האס**

**גננת, מחנכת, מכשירת גננות, הוגה ומפתחת הגישה החינוכית "הגן כמכלול חיים".**

1920 - 2021

"התפקיד שלנו הוא לעזור לילד לפתח את התכונות שיאפשרו לו את החיפוש אחר משמעות...

מהן התכונות הללו? למשל – האומץ להתנסות, האומץ להשתחרר מתבניות".

מלכה האס נולדה בשנת 1920 בברלין. בשנת 1935 עלתה ארצה בגיל 15 והצטרפה לקבוצת צעירים, שהקימו ב-1939 את קיבוץ שדה אליהו בעמק בית שאן.

מלכה הייתה הגננת הראשונה בקיבוץ, תכננה ובנתה בו את גן הילדים הראשון ועבדה כגננת עד סוף שנות ה-1950. לאחר מכן הקימה בקיבוצה את "ביתן הציור", שבו אפשרה לילדי בית הספר היסודי להתנסות, ליצור ולהתבטא בחומרי אמנות באווירה משחררת, חופשית ותומכת.

מראשית שנות ה-1960 עד שנות ה-1990 לימדה מלכה את גישתה החינוכית בתוכנית להכשרת גננות באורנים. בראשית הוראתה התמקדה בנושאים: הגשת חומרי אמנות לילדים, מתוך ראייתה את הפעילות בחומרים אלה כמודל ללמידה ולפעילות הילד בילדות המוקדמת ובתהליכי התפתחות הציור בגיל הרך.

בהמשך פיתחה מלכה את גישת "הגן כמכלול חיים", שמתייחסת לגן כמסגרת הנוגעת באופן הוליסטי ב תחומי החיים של ילדים. לפי גישה זו, אומנות הפדגוגיה הינה היכולת ליצור שילוב משמעותי עבור ילדים בין הגורמים השונים המעצבים את חייהם. תכני הגן ותוכנית העבודה שלו נמצאים בזיקה מתמדת לסביבה (הקיבוצית) הקרובה ולתרבותה, ומותאמים לאורח החיים בקהילה שבה נמצא הגן.

כחלק מחיבור הילדים לקהילה ולתרבותה, הדגישה מלכה את הערך החינוכי של קירוב הילדים למציאות עולמם של המבוגרים. זאת, באמצעות הטיול היומי בקהילה ובאמצעות חצר הגרוטאות, אשר מקור החפצים שנמצאים בה הוא הקהילה.

כתביה של מלכה האס משמשים במשך שנים חומרי עיון והדרכה לגננות ולמחנכות בגיל הרך; גנים ומעונות ברחבי הארץ פועלים על פי העקרונות שהתוותה.

מלכה האס הלכה לעולמה בשנת 2021 ונטמנה בקיבוצה שדה אליהו.

**מרים רוֹֹת**

 **גננת, מחנכת, מכשירת גננות וסופרת ילדים**

1910 - 2005

"הגננת חייבת להיות בקיאה הן בסביבה הקרובה והן בצרכי הילד, כדי שתוכל לבסס את תוכנית העבודה שלה על שני היסודות: הסביבה והילד".

מרים רות נולדה בשנת 1910 בהונגריה, עלתה ארצה בשנת 1931 עם תואר ראשון בחינוך ופסיכולוגיה מאוניברסיטת ברנו שבמורביה, והייתה ממקימי קיבוץ שער הגולן, שעלה על הקרקע בעמק הירדן בשנת 1937.

מרים נבחרה להיות הגננת הראשונה של הקיבוץ. במסגרת תוכנית הכשרה אישית שבנתה לעצמה היא למדה אצל יהושע מרגולין, שהקים את סמינר הקיבוצים בתל אביב ב-1939.

תוך כדי עבודתה כגננת, פיתחה מרים את גישתה לחינוך בגיל הגן. גישה זו מתייחסת לילד הצעיר מתוך תפיסה הומניסטית המאמינה בו ובכוחות הגלומים בו, מעריכה ומכבדת אותו, ומתאימה את סביבת החיים שלו ליכולותיו ההתפתחותיות, תוך הבנת צרכיו ומאווייו.

 בשנת 1951, כשהוקם סמינר "אורנים", הוזמנה מרים ללמד בו ולייסד את המסלול להכשרת גננות.

מרים עמדה בראש המסלול לאורך שנים ושימשה גם כמדריכה פדגוגית.

ספרה "תורת הגן – פרקים על חינוך ילדים בגיל הגן" יצא לאור ב-1955 והיה הספר הראשון בעברית שניסח את תורת הגן הישראלי – תורה מקורית עם ניחוח של החינוך המשותף הקיבוצי.

בשנות ה-1970, כשהיא כבר בשנות ה-60 לחייה, החלה מרים לכתוב את ספרי הילדים הראשונים שלה: מעשה בחמישה בלונים (1974), מגפים (1975), הבית של יעל (1977), ותירס חם (1978) – ספרים שנכנסו לכל גן ולכל בית בישראל, כששורות מפתח ופזמונים מתוכם חוזרים ונישאים, עד היום, על לשון כולם.

מרים רות הייתה סופרת ילדים פורייה מאוד, שפרסמה 26 ספרי ילדים.

בשנת 2005 הלכה מרים רות לעולמה, בגיל 95. היא נקברה בקיבוצה שער הגולן.

מרים רות תרמה למכללת אורנים את אוסף ספרי הילדים העשיר והמיוחד שלה, המכיל ספרי ילדים מכל העולם. האוסף נמצא במרכז לספרות ילדים במכללת אורנים, שנקרא על שמה.

**גדעון לוין**

**מייסד "המרכז לפעילות הילד" באורנים, הוגה ומפתח התיאוריה החינוכית "תורת גן אחר"**

1921 - 2004

"אני רוצה אדם פעיל.

אדם פעיל הוא אדם שאכפת לו,

שמשכלל כל הזמן את היכולות שלו"

גדעון לוין היה מחנך ותיאורטיקן ישראלי של החינוך בגיל הרך, ומהחוקרים הבולטים בחינוך הפרוגרסיבי בישראל. גדעון נולד בעיר ברסלאו שבגרמניה ובשנת 1937 עלה לארץ עם חבריו מתנועת הנוער הציונית. בשנת 1945 ייסדו את קיבוץ להבות הבשן בגליל העליון.

משנת 1953 לימד גדעון פסיכולוגיה בסמינר הקיבוצים בתל אביב ובהמשך בסמינר אורנים, תפקיד שאותו מילא במשך 35 שנים.

ב-1975 הקים גדעון לוין את "המרכז ללימוד פעילות הילד" במכללת אורנים, וחקר בו את מהות הפעילות של הילד ואת השלכותיה לעבודה בגן הילדים. לוין ניהל את "המרכז" והיה פעיל בו כחוקר עד שנת 1988.

המחקר הוליך אותו לגיבוש תיאוריה חינוכית שכינה "תורת גן אחר", ולטביעת מושגים חדשים בעולם הפעילות של הילד: "זרימת פעילות", "שוויון ערך הפעילויות", "הגן הפעיל". לפעילות הגננת קרא "מעורבות משתתפת". מושגים אלה משמשים עד היום כמטבעות לשון אצל אנשי חינוך רבים בגיל הרך בישראל, באקדמיה ובשדה החינוך.

ביסודה של גישתו עומדת הטענה הפילוסופית שלפיה פעילותו של הילד מבטאת את אישיותו, המבוססת על יוזמה וסקרנות. פעילות הילד, לתפישתו, מורכבת מצירוף של ארבעה מרכיבים: משחק, עבודה, למידה ויצירה, שלכל אחד מהם ערך התפתחותי וחינוכי שווה. מכאן נגזר כי הציר המרכזי של הגן הוא פעילות הילדים, והבחירה החופשית בין היצע הפעילויות היא המכתיבה את סדר היום ואת תוכנית העבודה בגן.

לוין פרסם ספרים ומאמרים רבים והכשיר עשרות גננות ומחנכות לגיל הרך. הוא התייחס לספק כאל חלק חשוב מעבודת המחנך והאמין שמחנכים צריכים להתלבט במציאת פתרונות שונים, וכי הם יכולים להשתנות.

גדעון לוין נפטר ב- 2004 ונטמן בקיבוצו להבות הבשן.